
Tárgy: A BKV Zrt. járműveinek fedélzeti ellenőrzésére szolgáló kamerák alkalmazásával kapcsolatos összefoglaló


Tisztelt Adatvédelmi Biztos Úr!


Az Adatvédelmi Biztos Hivatalában 2009. július 23. napján megtartott megbeszélésen elhangzottaknak megfelelően mellékelten küldjük Társaságunk járművein a kamerák telepítésével kapcsolatosan kért összefoglalót.



1. A BKV Zrt. képfelvevő berendezések útján közvetített adatok kezelésének jogalapja

A BKV Zrt. a személy és vagyonvédelemi, valamint a magánnyomozói tevékenység szabályairól szóló 2005. évi CXXXIII. törvény (a továbbiakban Törvény) alapján kívánja az adatkezelést ellátni. 

A BKV Zrt. utazóközönség által használt járműveinek területe (így a buszoké is) olyan terület, amely megfelel a Törvénynek a magánterületre, illetve a magánterület közönség számára nyilvános részére vonatkozó fogalmának. Ezt erősíti, hogy a BKV Zrt.- az értelemszerűség keretei között - jogosult előírni és betartatni a Törvény 26. § (1) bekezdésében foglaltakat, így különösen:

„…- a területre belépő vagy az ott tartózkodó személyt a belépés, illetőleg a tartózkodás jogosultságának igazolására felhívni, ennek megtagadása vagy a közölt adatok nyilvánvaló valótlansága esetén az érintett belépését, ott-tartózkodását megtiltani, és távozásra felszólítani;
- a területre belépő vagy onnan kilépő személyt csomag, illetve menet-, szállítási okmány bemutatására felhívni;
- a jogsértő személyt magatartása abbahagyására felhívni;
-  vagyonvédelmi biztonságtechnikai rendszert alkalmazni;
-  a közbiztonságra különösen veszélyes eszközök bevitelét megtiltani.”

A fenti körben megállapított szabályok az utazási feltételekben szerepelnek is és a járműveken közzétett utas tájékoztatókban olvashatók.
Szeretnénk felhívni a figyelmét, hogy sem a Törvény rendelkezéseiből, sem más jogszabályokból nem következik, hogy magánterület vagy a magánterület közönség számára nyilvános része csak ingatlan lehet. Sőt, a szabálysértési törvény és az annak felhatalmazása alapján megalkotott kormányrendelet egyes tényállásaiban a tömegközlekedési eszközök (közforgalmú közlekedési eszköz) területe pl. a közterülettel, vagy olyan magánterülettel, illetve a magánterület közönség részére nyilvános részével, mint az élelmiszer-elárusító üzlet, azonos jogi védettséget élvez. E tényállások az egyes szabálysértésekről szóló 218/1999. (XII.28.) kormányrendelet „Közrend elleni szabálysértések” fejezetében I. cím alatt tárgyalt, a „Közterület és a nyilvános hely rendje elleni szabálysértések” között találhatók pl. a „veszélyeztetés kutyával (3.§) vagy a köztisztasági szabálysértés (7.§) tényállásainál.

Végezetül, semmi nem indokolja, hogy a jogalkalmazás során az egyes (közterületi minőség híján köznapi értelemben is magánterületnek, magánterületek nyilvános részének minősülő) helyek, helyiségek között pusztán a rendeltetésszerű használatuk különbözősége okán – hacsak a tételes jogszabályi rendelkezés által biztosított különleges védettség nem indokolja – a közösségi közlekedési eszközök területén a hatékony és törvényes személy és vagyonvédelmet érthetetlenül és indokolhatatlanul ellehetetlenítő megkülönböztetést tegyünk. Legyen szó akár bankról, moziról, bevásárló központról, élelmiszer-elárusító üzletről vagy éppen közösségi közlekedési eszközről, ezeknek a területeknek az ügyfél,- vagy utasforgalom számára nyitott részein a Törvény által megkövetelt szigorú feltételek mellett élni lehet - sőt indokolt esetben élni kell - a személy- és vagyonvédelem érdekében biztosított törvényes eszközökkel. A rendeltetésükből eredő különbözőségük ellenére ezek a területetek jogi szempontból is releváns jellemzőik alapján azonosak:

· nem minősülnek közterületnek;
· körülhatárolt területtel rendelkeznek;
· az adott szolgáltatás igénybevétele érdekében az ügyfelek (utasok) ezen területre beléphetnek, sőt, a szolgáltatás igénybevétele érdekében ezen területekre be kell lépniük;
· a szolgáltatás és a rendeltetésszerű használat biztosítása érdekében a terület tulajdonosa, jogcím szerinti birtokosa magatartási szabályokat írhat elő az ott tartózkodók számára, és ezek megsértése esetén személyesen vagy megbízottjai útján a sérelmezett magatartás abbahagyására szólíthat fel;
· a terület tulajdonosa, jogcím szerinti birtokosa a területen tartózkodó személyek biztonsága és védelme érdekében egyéb, jogszabály által biztosított intézkedéseket tehet;
· a terület tulajdonosa, jogcím szerinti birtokosa a terület, mint vagyontárgy, és általában a területre bevitt vagyontárgyak védelme érdekében jogszabály által biztosított intézkedéseket tehet.

A BKV Zrt. közösségi közlekedési eszközein, mint minden más, a Törvény hatálya alá tartozó magánterületen csak a Törvény 31. § (1) bekezdésén leírt feltételek, az ott meghatározott keretek között van lehetőség képfelvevő berendezés elhelyezésére. A hivatkozott jogszabály hely értelmében, az elektronikus megfigyelőrendszernek kép-, hang-, vagy kép- és hangrögzítést is lehetővé tevő formája az emberi élet, testi épség, személyi szabadság védelme, a veszélyes anyagok őrzése, az üzleti, bank- és értékpapírtitok védelme, valamint vagyonvédelem érdekében alkalmazható, ha a megbízás teljesítése során fennálló körülmények valószínűsítik, hogy a jogsértések észlelése, az elkövető tettenérése, illetve e jogsértő cselekmények megelőzése, azok bizonyítása más módszerrel nem érhető el, továbbá e technikai eszközök alkalmazása elengedhetetlenül szükséges mértékű, és az információs önrendelkezési jog aránytalan korlátozásával nem jár.

A jogszabályi rendelkezésből és a személyes adatok védelméről és a közérdekű adatok nyilvánosságáról szóló 1992. évi LXIII. törvénynek (a továbbiakban: Avtv.) 5. § (2) bekezdéséből következően a célhoz kötöttség, ésszerűség és arányosság követelményeinek érvényesülését szükséges vizsgálni. Az ezeknek való megfelelőség körében az alábbiakra kívánunk hivatkozni.


2. Célhoz kötöttség követelményének való megfelelés

A BKV Zrt. a közösségi közlekedési eszközein elhelyezendő, zárt rendszerű, azaz képfelvételt csak az adott járművön felszerelt tároló egységen rögzítő, rádiójelet külső egységhez nem továbbító, szeparált képfelvevő berendezéseket kíván elhelyezni úgy, hogy az csak a jármű belsejéről készít felvételt, közterületről nem. 

A kamerák alkalmazása az utasok és a gépjárművezetők, jegyellenőrök testi épségének védelme, valamint a rongálások, zsebtolvajlások miatti vagyonvédelem, továbbá az ezen alkotmányos alapjogokat veszélyeztető jogsértő cselekmények megelőzése illetve bizonyítása érdekében szükségesek.

3. Ésszerűség

Megítélésünk szerint ezek a célok (megelőzés, bizonyítás) más eszközökkel hatékonyan nem érhetők el. 

Megoldásként felmerült a járműveken biztonsági őrök alkalmazása, de a járművezetők és jegyellenőrök testi épségének sérelmére elkövetett cselekmények egyik kiváltó oka éppen az, hogy az egyébként a járművek rendeltetésszerű és jogszerű használatának ellenőrzésére és a jogsértő cselekmény abbahagyására, valamint a jármű elhagyására a jogsértőt felszólítani jogosult – és munkaköre szerint köteles – buszvezetők és ellenőrök a jogsérelem elhárítása érdekében, illetve - szabálysértés vagy bűncselekmény esetén – a tettenérés során fellépnek. E körben külön biztonsági őrök igénybevétele megítélésünk szerint nem szünteti meg a konfliktusforrást, lévén e biztonsági őrök semmivel nem rendelkeznek több jogosítvánnyal és jogi védettséggel, mint a buszvezetők vagy jegyellenőrök. 

Felmerült a rendőrség közreműködésének hasonló formában és céllal történő igénybevétele, de a rendőrségi állomány létszámának közismert korlátozottsága miatt e lehetőség is nyilvánvalóan csak hipotetikus lehet.

Általánosságban is külön biztonsági személyzet igénybevétele (akár magáncég, akár rendőrség részéről) a kamerák elhelyezéséhez képest aránytalan és ésszerűtlenül nagy költségekkel járna, ezen aránytalan költségek fedezése pedig akár az utasok által fizetett jegyárakon, akár a költségvetési többletforrások biztosításán keresztül mindenképpen az adófizető és az utazási feltételeket maradéktalanul betartó állampolgárokra hárulna. 

Megítélésünk szerint, ha valamennyi járműre, kamera kerülne telepítésre az egyszeri befektetett költség, éves szinten jobban megtérül, mint az élő munkaerő alkalmazása. Számításink szerint éves szinten a biztonsági őrök foglalkoztatása teljes üzemidőben, valamennyi járművön több mind 10 milliárd forintba kerülne Társaságunknak. 

Célszerűségi okok is a kamera használatát indokolják. A BKV Zrt., mint általános érdekű gazdasági szolgáltatást (közszolgáltatást) ellátó gazdasági társaság kötelezettséggel tartozik egyrészt a közszolgáltatást megrendelő (önkormányzat) felé az elvárt szolgáltatási paraméterek teljesítéséért, másrészt a közszolgáltatás igénybe vevő és azért fizető utasok felé azért, hogy a kifizetett szolgáltatást zavartalanul igénybe vehesse illetve úti célját a menetrend alapján kalkulált idő alatt elérhesse. Az egyébként a jogsértőkkel szembeni fellépés (tettenérés esetén a feltartóztatás) egyrészt akkor hatékony, ha a rendőrség kiér a helyszínre, és a helyszínen intézkedik, illetve a jegyzőkönyvben rögzíti a tényállást és a bizonyítékokat. Ennek megtörténtéig azonban a több oldalról elvárt szolgáltatás indokolatlanul hosszú ideig szünetelhet. 
Emellett a tapasztalat az, hogy a rendőri intézkedések – a rendőri állomány létszámának hiányára tekintettel – meg sem történnek, a bizonyítás pedig gyakran ellehetetlenül 

2008. július 1. napja és 2009. június 30. napja között jegyellenőreinket, jegyvizsgálóinkat, valamint a biztonsági őröket 140 esetben ért utastámadás. Ebből 63 esetben történt rendőri intézkedés. Sajnos a többi esetben nem volt lehetőség rendőri intézkedésre az utas távozása, valamint hatósági személy hiányában. Társaságunk jogos személyszállítási bevételei érdekében a fenti időszak alatt 198 esetben történt az utasok adatainak megkérése pótdíjazás során. 

A kamerák által rögzített adatok ezt az indokolatlanul hosszú, a szolgáltatásban jelentkező kiesést szüntetheti meg, valamint azon esetekben is a későbbi bizonyítást könnyítheti, amikor a rendőrség nem tud időben kiérkezni a helyszínre.

Nyilván nem csak a rendőri intézkedések esetleges hiányossága, késedelme, valamint a későbbi bizonyítási nehézségek, de ezek is okai lehetnek annak, hogy – mint azt Prof. Dr. Szabó Máténak, az állampolgári jogok országgyűlési biztosának OB3078/2005 számú jelentése is tartalmazza – a BRFK adatai szerint – 2007. január 1. - a BKV Zrt. 2008. július 31. napjai között történt agresszív utas magatartás magasabb számához képest (80) a BKV Zrt. csak 45 esetben tett feljelentést, ebből is csak 24 eset került rendőrségi vádemelési javaslattal az ügyészség elé, ebből 11 eljárás megszüntetéssel zárult, és csak egy esetben került büntetés kiszabásra, megrovás formájában. Az is megállapítható, hogy a BKV Zrt. jegyellenőrzést végző munkatársai 80 esetben kértek rendőri segítséget az utas agresszív magatartása miatt. Az is megállapítható, hogy a támadások száma folyamatosan nő. Azt sem kívánjuk elhallgatni, hogy a jegyellenőrök intézkedései nyomán tett állampolgári panaszok száma is növekedett, miközben a BKV Zrt. az ellenőrök felkészítése érdekében minden elvárhatót megtett. Az a meggyőződésünk, hogy mindezek azzal a sajnálatos körülménnyel is összefüggésben vannak, hogy a BKV Zrt. által az elmúlt néhány évben az utasok, illetve a BKV Zrt. munkavállalóinak védelmében, valamint a szolgáltatás biztonságának fenntartására illetve az utazási feltételek betartatása érdekében tett intézkedéseit a média, valamint a vélemény-nyilvánításra jogosult vagy véleményformáló közszereplők egyoldalú és nem is minden esetben helytálló kritikával illették. Ez ahhoz a megalapozatlan látszathoz vezethetett, hogy a BKV Zrt. munkatársai lényegében semmit nem tehetnek a jogsértőkkel szemben, és ez a látszólagos jogfosztottság a még jogszerű intézkedésekkel szemben is egyre nagyobb számban vezet ellenálláshoz, a másik oldalon pedig ez az egyre nagyobb számú ellenállás vezet - nem védhető és menthető, de bizonyos szempontból mégis okszerű – túlkapásokhoz.

A kamerák kihelyezése ezen az elmérgesedett helyzeten is segíthet pusztán a visszatartó erejénél fogva is. Nem tartjuk véletlennek, hogy a sajtó visszhangok és az internetes fórumok tanúsága szerint egyik „oldal” szereplőiben sem vált ki ellenérzést a kamerák elhelyezése. Az érintettek - akik egyébként bizonyos értelemben ellenérdekeltek, de az adatvédelem szempontjából ugyanúgy jogosultak és jogaikban korlátozottak is egyben – a kamerák útján történő adatrögzítésben nem elsősorban információs önrendelkezési jogaik korlátozását, hanem egyéb alkotmányos jogaik – testi épség, emberi méltóság, tulajdonvédelem – védelmének eszközét és garanciáját látják.


4. Arányosság, elengedhetetlenül szükséges mérték

A törvényes képfelvétel rögzítése szükségszerűen az információs önrendelkezési jog korlátozásával jár, követelményként kell ezért támasztani azt, hogy ez a korlátozás az elérni kívánt célhoz képest ne legyen szükségtelen mértékű, ne legyen aránytalan. A már alapelemeit tekintve ismertetett, egy másik kérdés kapcsán pedig részletezett műszaki megoldás révén (zárt rendszer, szeparált berendezések) véleményünk szerint a korlátozás nem haladja meg a szükséges mértéket. 
A képfelvételekkel érintett, járműveinken utazó természetes személyeknek e megoldás miatt egyáltalán nem kell tartani attól, hogy tevékenységüket bárki valós időben követheti, hiszen semmilyen rádiójel nem továbbítja a rögzített adatokat. Ugyanígy nem kell tartani attól, hogy a felvételeket utólagosan és rendszeresen bárki elemezni illetve vizsgálni fogja. A rögzített adatok kizárólag bírósági vagy más hatósági eljárásban bizonyítékként kerülhetnek felhasználásra – a rövid időre rögzített adatok mennyiségéhez képest elenyésző esetben -, ennek feltétele pedig értelemszerűen feljelentés vagy hatósági bejelentés megtörténte. A BKV Zrt. szándéka alapján rögzített adatokhoz a törvényes feltételek mellett is csak a rendőrség férhet hozzá, csak a rendőrség részére kerülhet átadásra, annak hivatalos kérése alapján. Az adatok egyéb esetekben 72 órán belül automatikusan törlődni fognak.

Meg kívánjuk jegyezni, hogy ez az eljárás az adatkezelés szempontjából nagyobb garanciát jelent, mint amit a Törvény egyébként megkövetel, mert nem magáncégek kezelik (”látják”) első lépcsőben az adatokat, hanem a rendőrség, illetve őket követően más hatóságok illetve az igazságszolgáltatás egyéb szervei. Azt is meg kívánjuk jegyezni, hogy tekintettel a rendszer zártságára illetve az adatrögzítő berendezések teljes szeparáltságára, ez az adatrögzítés jóval nagyobb biztonságot garantál a visszaélések ellen, mint az egyébként az Avtv. hatálya alól kivett személyes használatra - de nem csak a felvételt készítő személyről - készült képfelvételek esetén általános. A digitális képfelvételek készítésére és tárolására alkalmas eszközök széles körű elterjedése ugyanis nem járt szükségszerűen együtt a biztonságos, az információs önrendelkezési jog érvényesülésének garantáláshoz szükséges ismeretek és eszközök, informatika alkalmazások elterjedésével. A BKV Zrt. által használni kívánt eszköz és eljárás együttesen radikálisan csökkenti a visszaélések lehetőségét, esetleges visszaélés esetén pedig könnyen azonosítható a visszaélést elkövető, ezáltal nem csak a felelősségre vonás könnyebb, de a jogsértő állapot is nagyobb eséllyel számolható fel.

A fentiek alapján úgy véljük, hogy a kameráknak a már ismertetett módon történő telepítése minden más, számba vett megoldásnál hatékonyabb és alkalmasabb lehet a jogsértéstől való visszatartásban megtestesülő megelőzésre, másrészt pedig a jogsértő cselekmények későbbi bizonyítására.

Az eddig kifejtettek véleményünk szerint nem csak azt támasztják alá, hogy az elérni kívánt törvényes célra a kamerákon kívül nincs más alkalmas módszer, hanem az Avtv. 5. § (2) bekezdéséből eredő célhoz kötöttség, ésszerűség és arányosság követelményeinek is megfelelnek, hiszen az elérni kíván cél érdekében az alapjogi korlátozás egyrészt más alkotmányos jog védelme érdekében történik, másrészt az alkalmazott módszer (ideértve az adattárolás módját, az adatok 72 órán belüli automatikus törlését, az adatok felhasználásának módját) révén a korlátozás minimális mértékű és csak rövid ideig áll fenn. 


5. Utasok tájékoztatása a képfelvételek készítéséről

A BKV Zrt. maradéktalanul be kívánja tartani a Törvény 28. § (2) bekezdése szerinti követelményeket. Azaz nem csupán a felvételkészítés tényéről kívánjuk egyértelmű és jól látható módon tájékoztatni a járműveinkre felszállókat – bár a széles körben megfigyelhető gyakorlatot ismerve már ezzel is egy igen szűk körű klub tagjai lennénk -, hanem: 

a) a képfelvétel készítésének, tárolásának céljáról, az adatkezelés jogalapjáról, a felvétel tárolásának helyéről, a tárolás időtartamáról, a rendszert alkalmazó (üzemeltető) személyéről, az adatok megismerésére jogosult személyek köréről, továbbá az Avtv. az érintettek jogaira és érvényesítésük rendjére vonatkozó rendelkezéseiről;
b) a jogsérelem esetén igénybe vehető eljárásokról.
Ez utóbbi okán az általános gyakorlathoz képest a BKV Zrt. által megadott tájékoztatás részletessége feltehetően kuriózum számba fog menni Magyarországon. 


6. Hangrögzítés

Az általunk alkalmazni kívánt kamerák nem rögzítenek hangot, de amennyiben ez a célhoz kötöttség és ésszerűség okán az adatvédelmi biztos hivatala szerint szükséges, megfontolásra alkalmasnak tartjuk a felvetést.


7. Felvételek tárolása, célhoz kötöttsége

Mint korábban kifejtettük, a felvételek az Avtv. és a Törvény szabta keretek között, az utasok és a gépjárművezetők, jegyellenőrök testi épségének védelme, valamint a rongálások miatti vagyonvédelem érdekében, az e védett jogi tárgyakat veszélyeztető jogsértő cselekmények megelőzése illetve bizonyítása érdekében történik. A BKV Zrt. adathordozóin rögzített adatokhoz kizárólag a rendőrség juthat hozzá, a törvényes felhasználás érdekében, külön megkeresés alapján. Az adatok egyébként 72 óra elteltével automatikusan törlődnek.


8. Adathordozón tárolt adatok, adatok biztonsága

A BKV Zrt. járművein elhelyezni tervezett felvétel-rögzítő rendszer teljesen zárt, kizárólag a kamerákat, és a hozzájuk kapcsolódó rögzítő egységet tartalmazza, semmilyen külső kapcsolattal (sem vezetékes, sem pedig rádiós kapcsolattal) nem rendelkezik. A felvételek tárolása egyedileg kódolt formában, a rögzítő egységben történik. A rögzítő egység a járművön rejtve, leplombált burkolat alatt helyezkedik el. A felvételek kiolvasása az egyedi kódolás miatt csak a kódot ismerő, és feldolgozni képes, speciális számítógéppel lehetséges. A rögzítő felvételeket tároló memória-egységét a kiolvasáshoz a rögzítőből ki kell venni, és a számítógép olvasójába helyezve lehet a kódolt felvételeket kiolvasni. A felvételeket tároló memória-egység a rögzítő berendezésből kizárólag a megfelelő, egyedi kulcs használatával vehető ki, alaphelyzetben lezárt állapotú. A memória-egységet biztosító zárat oldó kulcsot a terveink szerint az esetenként adatkezelést végző Rendőrség vagy más hatóság részére adjuk át. A felvételeket kiolvasni képes számítógép maga is jelszóval védett, így az ahhoz való hozzáférés is szigorúan jogosultsághoz kötött.

A BKV Zrt. járművein alkalmazandó felvétel-tároló berendezésen a felvételek  a fentiek szerinti, több szintű biztonsági rendszerrel védettek.


9. A kamera rendszer továbbfejlesztése, kiterjesztése más járművekre

A BKV Zrt. a kísérleti időszak végén összegzést készít a rendelkezésére álló adatokból és tapasztalatokból, levonja a megfelelő következtetéseket és ezek birtokában véglegesíti a kamerákat járművein. Tekintettel arra, hogy a Társaságon belüli szakszervezetek/egyes munkavállalók részérő igen nagy nyomás nehezedik a munkáltatóra, ez alapján a kamerák bevezetése szintén indokolt és szükségszerű.
Amennyiben az Adatvédelmi Biztos úrnak további kérdése felvetése van a kamerák alkalmazása, telepítése tekintetében, úgy kérjük szíveskedjen azokat részünkre továbbítani, illetve továbbiakban is rendelkezésre állunk személyes találkozókra is.
10. Mellékletek

1. számú melléklet: Statisztikai összefoglaló a jegyellenőröket, jegyvizsgálókat és fővizsgálókat ért utastámadások számáról 2008. július 1. napjától-2009. június 30. napjáig.

2. számú melléklet: Statisztikai összefoglaló a BKV Zrt. dolgozóival szemben elkövetett garázdaságokról 2008. július 1. napjától napjainkig

3. számú melléklet: Összefoglaló a külföldön a járműveken alkalmazott kamerákkal kapcsolatban


Budapest, 2009. július 30. napja.

Tisztelettel:

Dr. Sziebert György
jogi igazgató
image1.jpeg




